Llíria prepara una nova mobilitat Erasmus+ a la ciutat italiana de Bolonya
19 de setembre de 2022

Una delegació del Conservatori Professional de Música de Llíria s'ha traslladat, durant estos dies, a terres italianes per a concretar l'estada d'un grup d'estudiants de l'especialitat de saxofon que participaran en un programa de mobilitat Erasmus+, així com les jornades de formació, les visites a realitzar i les activitats musicals que es faran en coordinació amb els centres d'acolliment que es troben a la ciutat de Bolonya.

La directora del Conservatori junt amb el regidor d'Ensenyaments Artístics i els dos professors que materialitzaran la mobilitat en els pròxims mesos d'octubre i novembre, s'han entrevistat amb responsables del Conservatori de Bolonya, el Liceu musical Lucio Dalla i el Liceu Laura Bassi.

L'edil responsable, Paco García, ha apuntat que, “este pròxim curs 2022-23, es diversificarà el programa Erasmus+, continuant les accions ja iniciades a Portugal amb l'Orfeó de Leiria i, ara, amb les quals volem posar en marxa a Bolonya, totes dues Ciutats Creatives de la Música per la UNESCO”.